REPUBLIKASRBIJA

NARODNA SKUPŠTINA

Odbor za kulturu i informisanje

16 Broj: 02-1335/21

3. novembar 2021. godine

B e o g r a d

NARODNA SKUPŠTINA

Odbor za kulturu i informisanje Narodne skupštine, na sednici održanoj 3. novembra 2021. godine, razmotrio je Predlog članova Nacionalnog saveta za kulturu, koju je utvrdio ministar kulture i informisanja i u skladu sa članom 156. stav 3. Poslovnika Narodne skupštine podnosi

IZVEŠTAJ

1. Odbor za kulturu i informisanje razmotrio je Predlog članova Nacionalnog saveta za kulturu, koju je ministar kulture i informisanja 9. avgusta 2021. godine dostavio Odboru, zajedno sa biografijama kandidata.

Članom 16. Zakona o kulturi („Službeni glasnik Republike Srbije", br. br. 72/09, 13/16, 30/16 - ispravka, 6/20, 47/21 i 78/21) propisano je da Nacionalni savet za kulturu ima jedanaest članova iz različitih oblasti kulturne delatnosti koje bira i razrešava Narodna skupština na predlog ministra nadležnog za kulturu.

2. Odbor je na sednici konstatovao da je Predlog članova Nacionalnog saveta za kulturu sačinjen u skladu sa odredbama čl. 16. Zakona o kulturi.

Odbor je nakon toga zaključio da Predlog članova Nacionalnog saveta za kulturu dostavi Narodnoj skupštini jer su se stekli uslovi za sprovođenje postupka za izbor 11 članova Nacionalnog saveta za kulturu, na period od četiri godine.

U prilogu ovog izveštaja dostavlja se Predlog članova Nacionalnog saveta za kulturu, kao i biografije kandidata, radi razmatranja i odlučivanja.

Za izvestioca Odbora na sednici Narodne skupštine, određena je Sandra Božić, predsednik Odbora.

PREDSEDNIK

Sandra Božić, s.r.

U skladu sa članom 16. i 16a Zakona o kulturi („Službeni glasnik Republike Srbije", br. br. 72/09, 13/16, 30/16 - ispravka, 6/20, 47/21 i 78/21), ministar kulture i informisanja utvrdio je i dostavio Narodnoj skupštini

**PREDLOG ČLANOVA NACIONALNOG SAVETA ZA KULTURU**

1. Zoran Vapa - sa Liste predloga kandidata koju predlaže Republički zavod za zaštitu spomenika kulture;
2. Željko Marković - sa Liste predloga kandidata koju predlaže Državni arhiv Srbije;
3. Goran Vasić - sa Liste predloga kandidata koju predlaže Narodni muzej Srbije:
4. Dr Vladimir Pištalo - sa Liste predloga kandidata koju predlaže Narodna biblioteka Srbije;
5. Nebojša Kundačina - sa Liste predloga kandidata koju predlaže Narodno pozorište u Beogradu;
6. dr Nevena Daković - sa Liste predloga kandidata koju predlaže Jugoslovenska kinoteka;
7. akademik Ivan Jevtić - sa Liste predloga kandidata koju predlaže Srpska akademija nauka i umetnosti - Odeljenje umetnosti;
8. akademik Zlata Bojović - sa Liste predloga kandidata koju predlaže Srpska akademija nauka i umetnosti - Odeljenje jezika i književnosti;
9. dr Isidora Bjelaković - sa Liste predloga kandidata koju predlaže Matica srpska;
10. Andraš Urban - sa Liste predloga kandidata koju predlažu nacionalni saveti nacionalnih manjina;
11. **dr Suzana Kujundžić Ostojić** - sa Liste predloga kandidata koju predlažu nacionalni saveti nacionalnih manjina.

BIOGRAFIJE KANDIDATA

1.

ZORAN VAPA

Rođen u Novom Sadu 1954. godine. Završio osnovnu i srednju građevinsko-tehničku školu i diplomirao na Univerzitetu u Novom Sadu - Fakultet tehničkih nauka, građevinski odsek - konstruktivni smer 1979. godine. Nosilac licence IKS 310 2409 03, sa položenim državnim ispitom propisanim za inženjere građevinske struke i konzervatorskim ispitom za rad na zaštićenim nepokretnim kulturnim dobrima. Profesionalni rad u oblasti projektovanja započeo 1979. godine, kao odgovorni projektant u projektnom birou „URBIS" u Novom Sadu, a kasnije js bio osnivač i suvlasnik projektnog biroa „W&N". Autor i koautor je više stručnih tekstova i publikacija. Član je Inženjerske komore Srbije, Društva konzervatora Srbije. ISOMOS-a, Hilandarskog odbora Vlade Republike Srbije i koordinator Međudržavne mešovite komisije za povraćaj kulturnih dobara Republike Srbije i Republike Hrvatske. Dobitnik je Velike nagrade DKS u 2018. godine za izuzetni doprinos zaštiti i očuvanju kulturnog nasleđa na srpskom kulturnom prostoru izvan granica Republike Srbije. Direktor Pokrajinskog zavoda za zaštitu spomenika kulture.

2.

ŽELjKO MARKOVIĆ

Rođen u Užicu 1965. godine. Osnovnu i srednju školu je završio u Užicu, a Pravni fakultet u Beogradu. Pripravnički staž završio u Opštinskom sudu Užice. Zaposlen u Istorijskom arhivu Užice od 2001. godine u Službi zaštite arhivske građe van arhiva. Od 2015. godine obavlja funkciju direktora Istorijskog Arhiva Užice. Zvanje arhivski savetnik je dobio 2019. godine. Član je redakcija Istorijske baštine i Arhivskog glasnika, kao i Nadzornog odbora Arhivističkog društva Srbije. Učestovao je na domaćim i međunarodnim savetovanjima, a svoje stručne radove objavljivao je u: Istorijskoj baštini, Požeškom godišnjaku, Arhivskom glasniku, Glasniku Udruženja arhivskih radnika Republike Srpske, Arhivskoj praksi, Ljudska prava i Tehnični in vsebinski problemi klasičnega in elektornskega arhiviranja. Pored stručnih radova napisao je roman Atlantida alto, zbirku pesama Na tragu a poeziju je objavljivao i u Svitku, Vestima i Užičkoj nedelji. Pronašao je 2006. godine na Tenerifama u Španiji arhivsku građu sekretara kralja Petra II - Momčila Vukovića Birčanina i doneo je u Srbiju. Dobitnik je nagrade Užičke nedelje za doprinos u kulturi za 2009. godinu.

3.

GORAN VASIĆ

Rođen u Prištini 1971. godine gde je završio Osnovnu školu i Gimnaziju. Diplomirao je na Filozofskom fakultetu u Prištini, odsek istorija, 1997. godine. Radio je u Muzeju Kosova i Metohije u Prištini, kao i u više osnovnih i srednjih škola na radnom mestu profesora istorije u Prištini i Nišu, pri čemu je stekao radno iskustvo od deset godina. Stručni ispit i licencu za zvanje profesora istorije stekao je 2000. godine. Direktor je Narodnog muzeja u Kruševcu, gde je prethodno stekao i zvanje kustosa radeći na temi: "Puške i karabini u Narodnom muzeju Kruševac" (2008). Stručno zvanje višeg kustosa stekao je radeći na temi: „Papirni novac u zbirci Narodnog muzeja Kruševac", dok je zvanje muzejskog savetnika stekao sa temom: "Logor i stratište u Kruševcu 1941 - 1944, godine". Zadužen je zbirkom eksponata vezanih za XIX i XX vek, tačnije period 1878. do danas, a posebna specijalnost su oružje i oprema i istorija Kruševca i okoline u XIX i XX veku. Pored rukovođenja zbirkom, bavi se i proučavanjem nacionalne istorije (Moravska Srbija, Kosovska bitka u istorijskim izvorima, Prvi i Drugi srpski ustanak, Prvi i Drugi svetski rat) i istorijom Kruševca i okoline u XIX i XX veku.

4.

VLADIMIR PIŠTALO

Rođen u Sarajevu 1960. godine. Završio je Pravni fakultet u Beogradu, a doktorirao na Univerzitetu Nju Hempšir u SAD na temi višestrukog identiteta srpskih iseljenika - srpskom, američkom i jugoslovenskom. Radio na Beker koledžu, u Vusteru, Masačusets, gde je predavao svetsku i američku istoriju. Jedan je od najznačajnijih savremenih srpskih pisaca. Njegova najpoznatija dela su romani Tesla, portret među maskama, Milenijum u Beogradu i Venecija i ona se prevode, ili su već prevedena, na više svetskih jezika. Roman Tesla, portret među maskama ima čak 16 prevoda, a Milenijum u Beogradu sedam. Milenijum u Beogradu zaokružuje izmene književnog stava i proznog rukopisa koje su započele još početkom 90-tih knjigom Kraj veka. Napisao je delo koje govori istovremeno o Srbiji i Americi, razumevanju sveta pisanja i vidljivog sveta. Trenutno je upravnik Narodne biblioteke Srbije.

5.

NEBOJŠA KUNDAČINA

Rođen u Stocu - Bosna i Hercegovina 1961. godine. Završio je Akademiju scenskih umetnosti u Sarajevu. Bio je član Narodnog pozorišta u Sarajevu od 1989. do 1992. godine i član Pozorišta naTerazijama u Beogradu 1993. godine. Od 2000. godine je stalni član Narodnog pozorišta u Beogradu. Ostvario je više značajnih umetničkih ostvarenja i dobitnik je više glumačkih nagrada.

6.

NEVENA DAKOVIĆ

Rođena u Beogradu, gde je završila osnovnu školu i Treću beogradsku gimnaziju. Diplomirala je na grupi za Opštu književnost i teoriju književnosti na Filološkom fakultetu (1988, Beograd) i uporedo na Fakultetu dramskih umetnosti (1985, Beograd). Godine 1988. magistrirala na Filološkom fakultetu sa tezom Problem recepcije filma: estetički i sociološki aspekt. 1992. godine doktorirala na FDU (Beograd) sa tezom Holivudska melodrama: 1940-1960 (formula žanra). Još tokom studija počinje da radi na FDU na Katedri za Teoriju i Istoriju, a od 2005. godine je redovni profesor Teorije filma. Rukovodilac je nacionalnih projekata Ministarstva prosvete, nauke n tehnološkog razvoja (OI 178012); TEMPUS projekta (18086-2003). Članica je naučno-istraživačkih timova međunarodnih projekata (Columbia, University of London, Institute in Paris, British Academy of Arts, European screen indetities) kao članica rukovodećeg tima SOST projekata (IC 1307, SA 18126).

7.

IVAN JEVTIĆ

Rođen u Beogradu 1947. godine. Završio Muzičku akademiju 1971. godine u Beogradu i usavršavao se na Konzervatoriumu u Parizu. Za člana SANU van radnog sastava izabran je 30. oktobra 2003. godine. Za dopisnog člana SANU izabran je 02. juna 2005. godine. Za redovnog člana SANU izabran je 01. novembra 2012. godine. Dobitnik je više značajnih priznanja kao što su Vukova nagrada, Prva nagrada za kompoziciju u Verčeliju, Italija. Velika nagrada za stvaralaštvo „Teodor Kerner" u Beču. Stalni član Udruženja kompozitora Srbije.

8.

ZLATA BOJOVIĆ

Rođena je u Beogradu 1939. godine, gde se i školovala. Posle završetka gimnazije studirala je na grupi za jugoslovensku i svetsku književnost na Filozofskom (potom Filološkom) fakultetu između 1959. i 1963. godine. Postdiplomske studije završila je 1965. odbranivši magistarski rad sa temom Barokni pesnik Nikola Bunić. Od 1966. do 1969. bila je asistent u Institutu za književnost; 1969/1970. boravila je 6 meseci na studijskom usavršavanju u Veneciji. Iste godine izabrana je za asistenta na Filološkom fakultetu za predmet Književnost od renesanse do racionalizma. U zvanje docenta izabrana je 1977, vanrednog profesora 1983, a za redovnog profesora 1988. Od 1987. do 1989. bila je prodekan Filološkog fakulteta, a od 1991. do 1995. upravnik Katedre za srpsku književnost sa južnoslovenskim književnostima. Zasnovala je i od 1994. predaje predmet Uvod u južnoslovenske književne studije. Za redovnog člana SANU izabrana je 8. novembra 2018. godine.

9.

ISIDORA BJELAKOVIĆ

Rođena u Novom Sadu 1975. godine gde je diplomirala na Filozofskom fakultetu 1999. godine. Već tokom studija je dobila više vrednih nagrada. Od 2002. do 2006. godine, bila je angažovana kao asistent pripravnik na Filozofskom fakultetu u Novom Sadu, na predmetima Fonologija srpskog jezika i Istorija književnosti jezika. Od školske 2002. godine radi u Centru za srpski jezik kao strani na Filozofskom fakultetu u Novom Sadu. Doktorirala je na Filozofskom fakultetu u Novom Sadu 2012. godine i stekla zvanje doktora lingvističkih nauka. Sekretar je Zbornika Matice srpske za književnost i jezik i član Odbora Odeljenja za književnost i jezik Matics srpske. Autor je više naučnih i stručnih radova.

10.

ANDRAŠ URBAN

Rođen u Senti 1970. godine. Već sa 17 godina formira samostalnu pozorišnu i književnu radionicu, rano ispoljavajući ljubav prema teatru. Osim u Subotici i Budimpešti, radio je i u Novom Sadu, a takođe je vodio umetničke radionice u Rumuniji i išao na studijsko putovanje u Japan. Od 2005. direktor je mađarskog gradskog Pozorišta „Deže Kostolanji" u Subotici, a osnivač je i Međunarodnog regionalnog festivala savremenog pozorišta „Desire". Tokom karijere je nagrađivan brojnim nagradama. Predstavlja integrativnu ličnost manjinskih i većinskih kultura čiji rad je priznat kako u domaćim, tako i međunarodnim krugovima.

11.

SUZANA KUJUNDžIĆ OSTOJIĆ

Rođena u Subotici 1969. godine. Završila je Filozofski fakultet u Novom Sadu na Katedri za jugoslovenske književnosti i srpskohrvatski jezik. Doktorske studije završila je u Beogradu na Filozofskom fakultetu na Katedri za etnologiju i antropologiju sa temom rada „Antropološka funkcija i značenje groktalica kod bačkih Bunjevaca", 2016. godine. Od iste godine upravnica je „Centra za kulturu Bunjevaca" u Subotici, gde organizuje kulturne manifestacije i radi na poslovima izdavaštva i nauke. Od 2012. godine, postaje predsednica Nacionalnog saveta bunjevačke nacionalne manjine. Organizovala je naučne skupove, u saradnji sa Srpskom akademijom nauka, Maticom srpskom i Muzejom Vojvodine. Objavila js više radova koji su se uglavnom odnosili na multikulturalnu Vojvodinu i položaj nacionalnih manjina u Srbiji. Stalna je saradnica Matice srpske.